Danmarks største supercomputer tages nu i brug på Aalborg Universitet (AAU). Computeren har en hukommelse, der svarer til 1200 pc'ere, og med seks trilliarder - eller 6.000.000.000.000.000.000.000 eller mere end 6200 gigaflops - beregninger i sekundet. Computeren er 600-700 gange hurtigere end en almindelig computer - og den har 1200 til 1400 gange mere hukommelse. Det fortæller lektor på Institut for Datalogi, Josva Kleist. At AAU nu skal have en supercomputer skyldes, at forskerne på AAU har behov for at kunne lave de store beregninger, som man bruger i dag indenfor teknisk videnskab. - Helt konkret skal vi til at lave beregninger på, hvordan elektromagnetiske felter opfører sig i bygninger, beregninger på, hvordan kompositmaterialer - materialer, som er en sammensætning af forskellige materialer - opfører sig, og beregninger på forbrænding af biobrændsel, siger lektoren. Helt præcist hvor meget, computeren kommer til at koste, vil Josva Kleist ikke ud med. Men han siger, at det er under et tocifret millionbeløb. Den meget avancerede computer får navnet Fyrkat. Og det fylder 8-10 paller svarende til fire kvadratmeter. I marts i år blev Danmarks Teknologiske Universitet, DTU, udsat for et tyveri, hvor gerningsmænd brød ind og stjal kostbare dele fra en såkaldt supercomputer. Delene var så avancerede, at de ikke må eksporteres til lande som Iran og Nordkorea, og deres værdi var anslået til 50 millioner kroner for materiale og tabt forskning. Politiet har aldrig fanget tyvene eller fundet computeren. I Aalborg har man taget sine forholdsregler, så historien ikke skal gentage sig: - Vi har jo ikke tænkt os at stille den i et udstillingslokale. Den er parkeret i en kælder her på universitetet bag et passende antal døre med lås på. Og vi er fem, der har adgang til den, siger Josva Kleist. Selv om computeren på AAU bliver stor og har stor kapacitet, er det dog intet i sammenligning med verdens største computer. Den er på cirka 360.000 teraflops eller omkring 55 gange hurtigere og har 25 gange mere RAM end supercomputeren i Aalborg. /ritzau/
Aalborg Universitet får supercomputer, der blandt andet skal beregne, hvordan elektromagnetiske felter opfører sig.